Twila kważi 319-il metru u tiżen madwar 500 kilo ċikkulata, minkejja x-xita qliel u li ma waqfet xejn, dalgħodu l-istudenti tal-Istitut tal-Istudji Turistiċi armaw l-itwal ċikkulata li saret fil-pajjiż. Din iċ-ċikkulata ntramat fi Triq ir-Repubblika minn quddiem il-Qorti u daret ukoll ma’ Triq Santa Luċija. Minn kmieni filgħodu l-istudenti tal-ITS sfidaw it-temp ħażin u bdew jarmaw din iċ-ċikkulata li kellha titgħatta sew minħabba x-xita. L-istudenti ilhom ġimgħat iħejju għal din l-inizjattiva li jiksru r-rekord nazzjonali tal-itwal ċikkulata. Aryton Agius, student tal-ITS qal lil TVM.com.mt; ”bħala rekord kien jitlob ħafna sagrifiċċju u ħafna ħin. Konna nidħlu qabel il-ħin l-iskola, litterlament sigħat qabel, naħdmu bħala team wieħed, naħdmu flimkien, batejna naqra. U tajna l-ħin tagħna biex ngħinu lil min hu inqas ixxurtajt minna.” Dawn l-istudenti kienu mmexxija mill-għalliem tagħhom is-sur Andrew Farrugia li hu espert Malti taċ-ċikkulata u s-sena li għaddiet irnexxielu jikser ir-rekord tal-itwal struttura magħmula kompletament miċ-ċikkulata meta ħa sehem fil-Brussels Chocolate Week. Ix-xogħolijiet tas-sur Farrugia dehru wkoll illum fejn fil-Kumpless Embassy kixef mutur tat-tip Harley Davidson u xini magħmula kompletament miċ-ċikkulata. Il-Malta Records iddikjarat li nkiser ir-rekord tal-itwal ċikkulata bil-qies ikun ta’ 318.6 metru. Is-Segretarju Parlamentari Jose’ Herrera u d-deputat tal-Oppożizzjoni Robert Arrigo żaru din iċ-ċikkulata. Dr. Herrera feraħ lill-istudenti u awguralhom suċċess fil-karriera tagħhom.